Document ID: 31998D0728

Tarybos sprendimas
1998 m. gruodžio 14 d.
dėl Bendrijos mokesčių sistemos, taikomos gyvulių pašarų sektoriuje
(98/728/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų, ypač į 6 straipsnio 2 dalį [1],
atsižvelgdama į 1995 m. gruodžio 22 d. Tarybos direktyvą 95/69/EB, nustatančią pašarų sektoriuje veikiančių tam tikrų įmonių ir tarpininkų patvirtinimo ir įregistravimo sąlygas ir tvarką ir iš dalies keičiančią Direktyvas 70/524/EEB, 74/63/EEB, 79/373/EEB ir 82/471/EEB, ypač į jos 14 straipsnį [2],
atsižvelgdama į Komisijos pasiūlymą [3],
kadangi turėtų būti numatyta, kad visose valstybėse narėse Bendrijos lygmeniu už tam tikras paslaugas būtų renkami mokesčiai;
kadangi turėtų būti imami mokesčiai tik už dokumentų rinkinių, skirtų nurodytiems priedams, nagrinėjimą; kadangi turėtų būti išvardytos atitinkamos priedų grupės;
kadangi rinktini mokesčiai turėtų padengti tik mokamą darbo užmokestį, globos ir rūpybos išlaidas bei administracines išlaidas, kurias patiria paslaugas teikianti institucija; kadangi yra tikslinga sudaryti išsamų sąrašą, kuriame būtų nurodytos išlaidos, kurias reikia įvertinti skaičiuojant minėtuosius mokesčius;
kadangi valstybėms narėms turėtų būti sudaryta galimybė nustatyti vienodo dydžio mokesčių sumas, kad joms kiekvienu individualiu atveju nereikėtų pateikti įrodymų dėl patirtų išlaidų;
kadangi valstybės narės turėtų sudaryti Komisijai sąlygas savo nuožiūra iš dalies keisti priedus, t. y. jos turėtų suteikti jai visą reikalingą informaciją; kadangi tokie pakeitimai turėtų būti daromi vadovaujantis šiuo sprendimu nustatyta tvarka, nes tai leistų pradėti valstybių narių ir Komisijos glaudų bendradarbiavimą Pašarų nuolatiniame komitete,
PRIĖMĖ ŠĮ SPRENDIMĄ;
1 straipsnis
1. Valstybės narės pasirūpina, kad būtų renkamas mokestis, padengsiantis valstybės narės išlaidas, kurias ji patirs pagal Direktyvos 70/524/EEB 4 straipsnio ir 6 straipsnio 1 dalies reikalavimus, atlikdama pranešėjos funkcijas, į kurias įeina šio sprendimo A priede išvardytų priedams skirtų dokumentų rinkinių nagrinėjimas.
2. Valstybės narės pasirūpina, kad už išlaidas, susijusias su tam tikrų įmonių ir tarpininkų patvirtinimu pagal Direktyvos 95/69/EB 5 straipsnio reikalavimus, būtų renkamas mokestis.
3. Skaičiuojant 1 ir 2 dalyje nurodytus mokesčius yra atsižvelgiama tik į tas išlaidas, kurios nurodytos B priede.
2 straipsnis
Priedai gali būti iš dalies pakeisti vadovaujantis 5 straipsnyje nustatyta tvarka.
3 straipsnis
Valstybėms narėms draudžiama už šiame sprendime nurodytus mokesčius tiesiogiai arba netiesiogiai mokėti grąžinamąsias išmokas.
Tačiau vertinant atskirus atvejus valstybės narės taikomos vienodo dydžio sumos nėra laikomos netiesiogine grąžinamąja išmoka.
4 straipsnis
1. Valstybės narės parengia ataskaitas, kuriose išdėstoma, kaip yra laikomasi šio sprendimo taisyklių. Jose yra nurodoma:
- mokesčių ar vienodo dydžio sumų, kurios renkamos kiekvienu atveju laikantis 1 straipsnio 1 arba 2 dalies, dydis,
- mokesčių skaičiavimo metodas, kuris remiasi B priede išdėstytais veiksniais.
Valstybės narės vėliausiai iki 2000 m. gruodžio 14 d. pateikia savo ataskaitas Komisijai.
2. Komisija, vadovaudamasi 1 dalyje nurodytomis ataskaitomis, vėliausiai iki 2002 m. gruodžio 14 d. pateikia Tarybai bendrą suvestinę ataskaitą dėl šio sprendimo įgyvendinimo ir, jei reikia, pasiūlymus dėl tolesnio mokesčių sistemų gyvulių pašarų sektoriuje derinimo.
5 straipsnis
1. Jei turi būti laikomasi šiame straipsnyje nustatytos tvarkos, Komisijai padeda Pašarų nuolatinis komitetas (toliau - Komitetas).
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. a) Komisija patvirtina numatytas priemones, jeigu jos atitinka Komiteto nuomonę;
b) kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imamasi. Taryba sprendžia kvalifikuota balsų dauguma.
Jeigu Taryba per tris mėnesius nuo tos dienos, kai klausimas buvo jai perduotas, nepatvirtina jokių priemonių, pasiūlytas priemones patvirtina ir nedelsdama jas pritaiko Komisija, išskyrus tą atvejį, jei Taryba paprasta balsų dauguma nepatvirtina minėtų priemonių.
6 straipsnis
Šis sprendimas taikomas nuo 2000 m. birželio 30 d.
7 straipsnis
Šis sprendimas skirtas valstybėms narėms.
Priimta Briuselyje, 1998 m. gruodžio 14 d.

Labels: 2
4
6